बोलीं- इंडिया में ऐसी फिल्में नहीं बनतीं, अनु मेनन के साथ काम करना अच्छा रहा
Vidya Balan Exclusive Interview - Talks About Her Personal Life And Neeyat Movie - पहली तो यही कि इस जॉनर की फिल्म मैंने कभी की नहीं थी। यह क्लासिक मर्डर मिस्ट्री है। वह इंडिया में बनती ही कहां है? दूसरी वजह डायरेक्टर
एक्ट्रेस विद्या बालन की फिल्म नीयत रिलीज हो चुकी है। विद्या ने दैनिक भास्कर से फिल्म नीयत और अपनी पर्सनल लाइफ से जुड़ी कुछ बातें शेयर की हैं। नीयत के बारे में बात करते हुए विद्या ने कहा कि ऐसी फिल्में इंडिया में नहीं बनती हैं।
पेश हैं बातचीत के प्रमुख अंश-
'नीयत’ के लिए हां क्यों कहा?
पहली तो यही कि इस जॉनर की फिल्म मैंने कभी की नहीं थी। यह क्लासिक मर्डर मिस्ट्री है। वह इंडिया में बनती ही कहां है? दूसरी वजह डायरेक्टर अनु मेनन और फिर से एबंडंशिया बैनर के साथ काम करने का मौका। एबंडंशिया के साथ तो यह चौथी फिल्म हो गई है। मेरे लिए सबसे जरूरी है कि मुझे कहानी अच्छी लगे और किरदार। अनु के साथ मुझे पता था कि मुझे कुछ अलग करने का मौका मिलेगा। तो यह क्लासिक मर्डर मिस्ट्री तो थी, मगर यह क्लासिक डिटेक्टिव नहीं है।
सुजॉय घोष और अनु मेनन के साथ काम करना अलग कैसे रहा? 
दोनों में बहुत फर्क था। सुजॉय एक्टर्स के परफॉर्मेंस को उतना डायरेक्ट नहीं करते। साथ ही 'कहानी’ के वक्त मैं उनके साथ तो शूट से पहले से भी जुड़ी हुई थी। इतनी ज्यादा कि वो फिल्म का एक पन्ना भी लिखते तो मेरे पास आते और पढ़ते।
तो उस केस में मैं जब तक सेट पर पहुंची मुझे विद्या बागची के बारे में सब पता था। तो वहां सुजॉय मुझे परफॉर्मेंस में ज्यादा डायरेक्ट नहीं करते थे। अनु मेनन आप की परफॉर्मेंस भी डायरेक्ट करती हैं। सुजॉय आपसे कहेंगे, आपको इसमें थोड़ा और गुस्सा लाना है। इतना कि जितना इंसान गुस्से से फट पड़ता हो।
आगे कौन से प्रोजेक्ट कर रही हैं? 
शीर्षा गुहा ठाकुरता की फिल्म 'लवर' तो मैं कम्प्लीट कर चुकी हूं। वह तैयार है। कुछ महीनों में रिलीज होगी। बाकी मीडिया में तो मैंने सुना है कि एक मणिरत्नम सर के साथ भी है, पर मेरी उनके साथ बात नहीं हुई है। अगर बात 'चेनाब गांधी’ की तो वो साल 2008 में ही बनने वाली थी, मगर अब मेरे साथ तो नहीं बनेगी। अब मैं उस उम्र की रही नहीं कि चेनाब गांधी मेरे साथ बने।
शादी के बाद क्या खूबियां आप और सिद्धार्थ ने एक दूसरे से ली हैं?
ऐसा तो कुछ नहीं हुआ है। वो नास्तिक हैं। हमेशा नास्तिक रहे हैं। मेरा हमेशा से भगवान में अटूट विश्वास रहा है। पर हम दोनों जीते हैं और एक दूसरे को जीने देते हैं। गुजरते वक्त के साथ मैं समझ चुकी हूं कि सिद्धार्थ क्यों नास्तिक हैं और वो जान चुके हैं कि मेरा भगवान पर अटूट विश्वास क्यों है?
कितनी ओपन हैं वेब सीरीज के लिए? 
मैं बिल्कुल ओपन हूं। ढेर सारी वेब सीरीज की स्क्रिप्ट्स पढ़ रही हूं। रहा सवाल उस साउथ वाली फिल्में हाथ से निकलने के दौर का तो भगवान के सामने प्रार्थना के अलावा मुझे फैमिली से संबल मिलता था। मेरी सिस्टर और मेरे ब्रदर इन लॉ तब मजबूत स्तंभ थे मेरे। अब उनमें सिद्धार्थ जुड़ गए हैं एक और। उन सबने बहुत सपोर्ट किया। मैं अपनी मम्मी से झगड़ती भी बहुत थी, क्योंकि उस दौर का सारा गुस्सा मम्मी पर निकलता था। फिर भी उन्होंने मुझे और मेरे सपनों को बहुत सपोर्ट किया, इसीलिए आज मैं यहां हूं।
नीयत पुरानी हवेली में शूट हुई, वहां का कोई डरावना किस्सा?
जरूर रहें होंगे। हालांकि हमने खासकर मैंने वहां अफवाहें फैलाईं। अपने साथी कलाकारों से कहा कि यहां एक खून हुआ है। एक आदमी ने अपनी ही बीवी का कत्ल किया। बहुत झूठ फैलाया कि हर शाम को यहां कुछ अजीबो-गरीब चीजें होती हैं।
कई लोगों को तो महसूस हुआ कि मैं झूठ बोल रही हूं, पर जिनको सच लगा, वो जब शूट से वापस मुंबई आए तो भी पूछते रहे कि आखिरकार क्या हुआ था वहां? हालांकि मैंने हंसते हुए उनसे कहा कि यार अब तक नहीं समझ पाए कि मैं झूठी कहानी गढ़ रही थी।
कभी ऐसा हुआ कि आपने दर्जनों प्रोजेक्ट साइन किए हों?
नहीं। मैं करियर की शुरुआत से लेकर आज भी फैसले लेने में काफी वक्त लेती हूं। जब तक मुझे इस बात पर यकीन नहीं होता कि फलां स्क्रिप्ट करने में मुझे बहुत मजा आने वाला है। उसके लिए कहानी, किरदार, डायरेक्टर, प्रोड्यूसर और पैसे जरूरी हैं।